রাজনীতিতে তিনি নতুন নন। বিজেপির সাংসদ ছিলেন। এখন কংগ্রেসের টিকিটে লড়ে অমৃতসরের বিধায়ক হয়েছেন। অমরিন্দর সিংহের মন্ত্রীসভাতেও স্থান পেয়েছেন। আর তার পর থেকেই সিধুকে নিয়ে নতুন বিতর্ক শুরু হয়েছে।
মন্ত্রী হয়েও তিনি ‘কমেডি নাইটস উইথ কপিল’-এ অংশ নিতে পারেন কি না, তা নিয়ে তোলপাড় রাজনৈতিক মহল। পঞ্জাবের মুখ্যমন্ত্রী অমরিন্দর বলেছেন, তিনি আইনি পরামর্শ নিচ্ছেন। কিন্তু সিধু জানিয়ে দিয়েছেন, তিনি ‘কমেডি নাইটস’-এ মেন্টর হিসেবে কাজ চালিয়ে যাবেন। এতে কারও আপত্তি থাকতে পারে না। মন্ত্রী হিসেবে তাঁর কাজের কোনও ক্ষতি হবে না।
আরও পড়ুন:—
জল্পনা শেষ, সুনীলহীন হয়ে গেল ‘দ্য কপিল শর্মা শো’
আদিত্যনাথের রাজ্যে এবার মেয়েদের ‘আওয়াজ’ দিলেই ‘রোমিওদের’ অভিনব শাস্তি
সংবাদ সংস্থা পিটিআই-কে তিনি বলেন, ‘আমার প্রাক্তন উপ-মুখ্যমন্ত্রী সুখবির সিংহ বাদলের মতো কোনও মদ, বালি চোরাইয়ের বা গাড়ির ব্যবসা নেই। আমি টিভি শো করে সংসার চালাই। সোমবার থেকে বৃহস্পতিবার আমি চন্ডীগড়ে থাকব। শুক্রবার থেকে রবিবার অমৃতসরে থাকব। আমি রাতে কী করি তা নিয়ে কারও উদ্বিগ্ন হওয়ার কারণ নেই। মুম্বইতে শ্যুটিং শেষ করেই প্রথম বিমানে আমি পঞ্জাবে ফিরে আসব।’
সিধুকে উপ-মুখ্যমন্ত্রী করা নিয়ে জল্পনা চলছিল। কিন্তু আপাতত তাঁকে পর্যটন ও সংস্কৃতি দফতরের দায়িত্ব দেওয়া হয়েছে।